Foto: Toshkent shahar IIBB axborot xizmati Toshkentda masjidlar atrofidagi yo‘llar 1 kilometr masofa doirasida transportlar harakati uchun berkitiladi. Bu haqda poytaxt IIBB matbuot xizmati xabarida aytiladi. “Hurmatli hamshaharlar va Toshkent mehmonlari! Sizni xalqimizning shukronalik, saxovat va mehr-oqibat ayyomi – muborak Qurbon hayiti bilan tabriklaymiz. Shuningdek ma’lum qilamizki, Qurbon hayiti munosabati bilan 10-avgust kuni soat 24.00 dan 11-avgust kuni soat 8.00 gacha masjidlar atrofidagi yo‘llar 1 kilometr masofa doirasida transport vositalarining harakati uchun berkitiladi”, - deyiladi xabarda. Haydovchilardan avtomobillarni tegishli joylarda qoldirish va o‘zgalar uchun noquyliklar tug‘dirmaslik so‘ralgan. “Imkon qadar shahar jamoat transporti xizmatlaridan foydalaning”, - deya yakunlanadi ma’lumot.